คนจนเฮ!รัฐเติมเงินรายเดือนเข้าบัตรสวัสดิการฯ100-200บาท กดจากATMได้ทันที
ครม.อนุมัติเติมเงินรายเดือน 100-200 บาท เข้ากระเป๋าเงินอิเล็กทรอนิกส์ในบัตรสวัสดิการฯ ให้ผู้ถือบัตรกดเงินสดจากเอทีเอ็มได้เลย
28 ส.ค. 2561

ครม.อนุมัติเติมเงินรายเดือน 100-200 บาท เข้ากระเป๋าเงินอิเล็กทรอนิกส์ในบัตรสวัสดิการฯ ให้ผู้ถือบัตรกดเงินสดจากเอทีเอ็มได้เลย
เมื่อวันที่ 28 ส.ค. พ.อ.อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบให้มีการปรับเปลี่ยนการเพิ่มวงเงินในบัตรสวัสดิการแห่งรัฐจำนวน 100-200 บาท มาเป็นการเติมเงินรายเดือนเข้ากระเป๋าเงินอิเล็กทรอนิกส์ในบัตรสวัสดิการแห่งรัฐให้แก่ผู้มีสิทธิตามมาตรการพัฒนาคุณภาพชีวิตผู้มีบัตรสวัสดิการแห่งรัฐ ซึ่งเป็นการเพิ่มทางเลือก และเพิ่มกำลังซื้อให้แก่ผู้มีสิทธิตามบัตรสวัสดิการสามารถนำเงินไปใช้จ่ายได้ตามความต้องการ อันจะช่วยบรรเทาปัญหาค่าครองชีพ และส่งเสริมให้เกิดการหมุนเวียนในระบบเศรษฐกิจ
"ได้มีการเสนอให้ปรับเปลี่ยนแนวทางจากการเพิ่มวงเงินค่าซื้อสินค้าอุปโภคบริโภคที่จำเป็นรายเดือน ตามมาตรการที่ ครม.ได้เคยมีมติเมื่อ 9 ม.ค.61 เป็นการเติมเงินรายเดือนเข้ากระเป๋าเงินอิเล็กทรอนิกส์ในบัตรสวัสดิการแห่งรัฐของผู้มีสิทธิแทน คือจากเดิมที่จะเป็นการเติมเงินเข้าบัตรสวัสดิการฯ เพื่อจะไปใช้จ่ายในร้านธงฟ้า ก็เปลี่ยนมาเป็นว่าผู้ที่ได้รับเงินสามารถถอนเงินที่ได้เติมเข้ากระเป๋าเงินอิเล็กทรอนิกส์นี้เป็นเงินสดผ่านตู้ ATM ได้เลย เพื่อนำไปใช้จ่าย โดยใช้ตู้ ATM ของธนาคารกรุงไทย และถ้าแต่ละเดือนมียอดเงินคงเหลือ ก็สามารถสะสมไว้ในเดือนต่อไปได้ นี่คือข้อแตกต่าง" พ.อ.อธิสิทธิ์ กล่าว
อย่างไรก็ดี เงินที่เติมเข้ากระเป๋าเงินอิเล็กทรอนิกส์นี้ จะเป็นเฉพาะเงินที่ได้รับเพิ่มเติมจากโครงการระยะที่ 2 จำนวน 100-200 บาทเท่านั้น ส่วนระยะแรกที่ได้ไปแล้ว 200-300 บาทนั้น ยังเป็นเงินในบัตรสวัสดิการที่ต้องนำไปใช้ซื้อสินค้าในร้านธงฟ้า หรือร้านที่มีเครื่องที่สามารถอ่านบัตรได้เท่านั้น